Mikael Rothstein

Mikael Rothstein (født 8. maj 1961) er en dansk mag.art. og ph.d. i religionshistorie. 

Rothstein er lektor i sammenlignende religionshistorie ved Institut for Historie ved Syddansk Universitet. 

Sammen med sin bror Klaus Rothstein har han præget den danske debat om især religion, racisme og udlændingepolitik.

Karriere 
Rothstein var den første religionshistoriker i Danmark som specialiserede sig i studiet af nye religioner. Frem til slutningen af 1980’erne blev emnet sjældent taget i betragtning, men i dag er de nye religioner en integreret del af den religionshistoriske forskning, bl.a. i kraft af Rothsteins arbejde. På dansk har han udgivet Gud er blå. De nye religiøse bevægelser (Gyldendal, 1991) og Gud er (stadig) blå (Aschehoug, 2001), UFOer og rumvæsener. Myten om de flyvende tallerkener (Gyldendal, 2001) m.v. om emnet. Rothstein har fortsat sine studier af nye religioner, men siden 2005 har hans interesse fokuseret på indfødte folks religioner, især nomadiske jæger-samlere i det centrale Borneo. I 2016 udgav han en feltarbejdsbaseret monografi om emnet; Regnskovens religion. Forestillinger og ritualer blandt Borneos sidste jæger-samlere (U Press, 2016). Rothsteins aktuelle forskning handler især om hovedjagt og kraniekult, stadig på Borneo. Han har bidraget til en lang række antologier som redaktør og forfatter, herunder Gyldendals religionshistorie (m. Tim Jensen og Jørgen Podemann Sørensen, Gyldendal, 1994 og senere) og Politikens håndbog i verdens religioner (Politikens Forlag, 2000). Har i en længere årrække være tilknyttet tidsskriftet Chaos. Skandinavist tidsskrift for religionshistoriske studier som bl.a. medredaktør. 

Siden 2011 har han været gæsteprofessor ved Vytaytas Magnus Universitetet i Kaunas, Litauen.

Kritik
I marts 2007 blev Rothstein anklaget for at politisere sin undervisning på Københavns Universitet. Jyllands-Posten skrev at de studerende på religionsvidenskab klagede til fagrådet over lektorens politiske taler for Ungdomshuset, Jagtvejen 69, når der stod religion på undervisningsskemaet.

Men der var ingen klager. En håndfuld utilfredse elever havde henvendt sig til et medlem af Fagrådet for Religion, og fået ham til at tage det op på et møde, men fagrådet konkluderede at der ikke var nogen sag, da de utilfredse studerende ikke ønskede at indgive en officiel klage. Derfor anså fagrådet sagen for lukket, og det endte uden påtale af dekan Kirsten Refsing, da hun vurderede, at universitetsansattes ytringsfrihed, også i en undervisningssituation, rækker langt.

Bibliografi (udvalg)

2018

 Den kristne krop. Fem essays om kød, blod. hud og hår. København: U Press, 354 s.

2016
Regnskovens religion. Forestillinger og ritualer blandt Borneos sidste jæger-samlere. En religionshistorisk monografi, København: U Press, 512 s.

2013
(red. med Olav Hammer), Handbook of the Theosophical Current, Brill Handbooks on Contemporary Religion vol. 7, Leiden: Brill 2013, 494 s.

2012

(red. med Olav Hammer), The Cambridge Companion to New Religious Movements, Cambridge Companions to Religion, Cambridge: Cambridge University Press 2012, 330 s.

2011

(red. med Tim Jensen og Jørgen Podemann Sørensen) Gyldendals religionshistorie. Ritualer. Mytologi. Ikonografi, Gyldendal, København 2011. 3. stærkt reviderede og forøgede udgave, 763 s.

2006
(med Klaus Rothstein), Bomben i turbanen, København: Tiderne Skifter 2006, 182 s.

2001
UFOer og rumvæsener. Myten om de flyvende tallerkener, Gyldendal, København 2000, 257 s.
Gud er (stadig) blå, Aschehoug, København 2001, 355 s.

2000

(red.) Politikens håndbog i verdens religioner, København: Politikens forlag 2000, ill., 480 s.

1999

(red. med Per Bilde) Nye religioner - i hellenistisk-romersk tid og i dag, Religionsvidenskabelige Skrifter nr. 3, Århus: Aarhus Universitetsforlag 1999, 192 p.

Humanistisk religionsforskning. En indføring i religionshistorie & religionssociologi, [med bidrag af Jørgen Podemann Sørensen & Margit Warburg], København: Samlerens Forlag 1997, 263 s.

1998

(Med Tim Jensen), Etikken og religionerne, København: Aschehoug 1998, 389 s.

1993

Er Messias en Vandmand? En bog om nye religioner og New Age, Gjellerup/GAD, København 1993 (240 p.) ill.

1991

Gud er blå. De nye religiøse bevægelser, Gyldendal, København 1991, 248 s.

(med Tim Jensen), Gud og Grønne Skove. Religioner og naturbevarelse, Munksgaard, København 1991, 181 s.

Referencer 

Historikere fra Danmark
Debattører fra Danmark
Personer i Kraks Blå Bog
Faglitterære forfattere fra Danmark
Dansksprogede forfattere fra Danmark
Ansatte ved Syddansk Universitet
Religionshistorikere
Alumni fra Københavns Universitet
Jøder fra Danmark